b'\n_START_ARTICLE_\nRibnica na Pohorju\n_START_SECTION_\nZgodovina\n_START_PARAGRAPH_\nStaro jedro kraja, nad katerim je soseska novih hi\xc5\xa1, se je razvilo okoli \xc5\xbeupnijske cerkve sv. Jerneja. Kraj se v starih listinah prvi\xc4\x8d omenja leta 1266 kot Reyvinich v posesti benediktinskega samostana  \xc5\xa0t. Pavla iz Labotske doline. Ribnica je 1372 postala sede\xc5\xbe samostojne \xc5\xbeupnije. V preteklosti so se prebivalci ukvarjali z gozdarstvom, \xc5\xbeganjem apna, mlinarstvom in \xc5\xbeivinorejo. \xc5\xa0e prav posebej je bil kraj znan po steklu, ki so ga iz tamkaj\xc5\xa1nih gla\xc5\xbeut prodajali celo v Italijo. Ta dejavnost je na prehodu iz 19. v 20. stoletje propadla. V 18. in 19. stoletju so se izbolj\xc5\xa1ale prometne zveze. Po\xc5\xa1ta je pri\xc4\x8dela delovati 1871.\n_START_SECTION_\nSakralni objekti\n_START_PARAGRAPH_\n\xc5\xbdupnijska cerkev sv. Jerneja se v starih listinah prvi\xc4\x8d omenja 1356, verjetno pa je bila postavljena \xc5\xbee v 13. stoletju. Sedanja zgradba je iz 1746. Podru\xc5\xbeni\xc4\x8dna cerkev sv. Lenarta, ki stoji v spodnjem delu naselja je prvi\xc4\x8d omenjena 1526, vendar je starej\xc5\xa1a, saj je prezbiterij iz srede 15. st. Po po\xc5\xbearu 1750 so cerkev obnovili in ji prizidali zvonik ter dopolnili opremo._NEWLINE_Med obema cerkvama je 14 kapelic \xc2\xbbkri\xc5\xbeevega pota\xc2\xab\xc2\xa0postavljenih 1774. Prvotno so bile stene kapelic poslikane, v 19. stoletju pa so jih opremili s podobami naslikanimi na plo\xc4\x8devini.\n_START_SECTION_\nNOB\n_START_PARAGRAPH_\nV kraju so konec maja 1941 ustanovili \xc2\xbbkrajevni odbor OF\xc2\xab. 11. avgusta istega leta je \xc2\xbbPohorska partizanska \xc4\x8deta\xc2\xab\xc2\xa0napadla oro\xc5\xbenike. V no\xc4\x8di na 23. avgust 1944 sta dva bataljona Tom\xc5\xa1i\xc4\x8deve brigade napadla in zavzela mo\xc4\x8dno utrjeno sovra\xc5\xbenikovo postojanko in pri tem sovra\xc5\xbeniku zadajala mo\xc4\x8dne izgube in zavzala precej oro\xc5\xbeja. Ribnica je bila v \xc4\x8dasu od 23. avgusta do 2. novembra 1944 del \xc2\xbbpohorskega svobodnega ozemlja\xc2\xab.'